
AVIZ

asupra propunerii legislative privind regimul juridic al aşezămintelor private de tip familial pentru copiii aflaţi în dificultate
În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată, spre dezbatere şi avizare, cu propunerea legislativă privind regimul juridic al aşezămintelor private de tip familial pentru copiii aflaţi în dificultate, trimisă comisiei cu adresa nr. 294 din 7 octombrie 2002.

Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 30 octombrie 2002.

1. În urma dezbaterilor, membrii comisiei au hotărât avizarea nefavorabilă a propunerii legislative din următoarele considerente:

2. Propunerea legislativă contravine cadrului legal în acest domeniu, asigurat de Ordonanţa de urgenţă a Guvernului nr.26/1997 privind protecţia copilului aflat în dificultate, republicată, de Hotărârea Guvernului nr.117/1999 pentru aprobarea Normelor metodologice şi a măsurilor tranzitorii de aplicare a prevederilor Ordonanţei de urgenţă a Guvernului nr.26/1997, precum şi a Metodologiei de coordonare a activităţilor de protecţie şi promovare a drepturilor copilului la nivel naţional, de Hotărârea Guvernului nr.217/1998 cu privire la condiţiile de obţinere a atestatului, procedurile de atestare şi statutul asistentului maternal profesionist.

3. În concepţia propunerii legislative una din cele mai importante măsuri de ocrotire, şi anume plasamentul copilului, este lăsat aproape exclusiv în seama organizaţiilor neguvernamentale, eliminând practic rolul statului şi limitând rolul autorităţilor publice locale la aprobarea proiectului de înfiinţare a aşezământului de tip familial.

4. Propunerea legislativă pune accentul, în mod deosebit, pe aspectele economice şi financiare, tratând în mod insuficient îndatoririle, răspunderile şi condiţiile pe care trebuie să le îndeplinească persoanele chemate să lucreze ca “părinţi sociali”. 

5. De asemenea, este insuficient reglementată procedura de “declarare a copilului ca instituţionalizabil”, lipsind prevederile referitoare la modul de exercitare a drepturilor părinteşti pe perioada în care copilul se află în aceste aşezăminte private de tip familial, cât şi la modalitatea în care copiii sunt reintegraţi în familia naturală.

6. În ceea ce priveşte facilităţile fiscale propuse a fi acordate, precizăm că acestea trebuie integrate în reglementările fiscale, pentru respectarea legii fundamentale, pe de o parte, iar pe de altă parte, atribuţiile autorităţilor locale de aplicare a politicii fiscale nu pot fi limitate.

7. Prin “Memorandumul cu privire la politicile economice şi financiare ale Guvernului României în perioada 2001-2002, convenite prin schimb de scrisori între Bucureşti şi Washington, prin scrisoarea din 17 octombrie 2001 a Ministerului Finanţelor Publice şi Băncii Naţionale a României şi răspunsul din 31 octombrie 2001 al Fondului Monetar Internaţional”, ratificat prin Ordonanţa de urgenţă a Guvernului nr.147/2001, s-a prevăzut amânarea introducerii cotei reduse de TVA pentru anii 2002-2004.

